Toni Jalo

Toni Jalo (s. 22. toukokuuta 1989 Turku) on suomalainen jääkiekkoilija, joka pelasi kaudella 2015–2016 II-divisioonajoukkue Kuusamon Pallo-Karhuissa. Hän on pelipaikaltaan keskushyökkääjä. Jalo on pelityyliltään kahden suunnan sentteri.

Ura

Seuraura
Jalo on Turun Palloseuran kasvatti. Hänet nostettiin kaudeksi 2007–2008 TPS:n SM-liigarinkiin. Jalo teki SM-liigadebyyttinsä 29. tammikuuta 2008 Kalevan Palloa ja hän ottelussa koko tähänastisen liigauransa kattavat tehot 1+1. Jalo palkittiin ottelun Ilta-Sanomien kolmen tähden tähtipelaajana. Yhteensä hän pelasi kauden aikana yhdeksän runkosarjaottelua ja kaksi playoff-ottelua. Jalo pelasi suurimman osan kaudestaan kuitenkin vielä TPS:n A-nuorissa, joiden paras syöttäjä hän oli Niko Kluuskerin kanssa ja toiseksi paras pistemies Lassi Kokkalan jälkeen tehoilla 5+21=26.

Kaudella 2008–2009 Jalo pelasi TPS:ssä 12 runkosarjaottelua SM-liigassa ilman tehopisteitä. Miesten pelit tulivat hänelle kauden aikana tutuksi myös kahden Mestis-ottelun verran alle 20-vuotiaiden maajoukkueesta. Suurimman osan kaudestaan Jalo pelasi kuitenkin TPS:n A-nuorissa, jotka voittivat SM-hopeaa keväällä 2009.

Syyskuussa 2009 Jalo siirtyi toistaiseksi voimassa olleella lainasopimuksella Mestis-joukkue TuToon. Hän pelasi joukkueessa lopulta suurimman osan kaudestaan, mutta se päättyi tammikuussa 2010 käsivammaan. TPS:ssä Jalo pelasi kauden aikana kuusi runkosarjaottelua. Hän oli kuitenkin loukkaantumisten takia sivussa pidempään ja hänen uransakin oli vaarassa päättyä. Tammikuussa 2011 Jalo palasi kuitenkin kaukaloihin ja teki loppukauden 2010–2011 kattavan jatkosopimuksen TuTon kanssa. Saman vuoden toukokuussa hän teki vuoden mittaisen jatkosopimuksen joukkueen kanssa.

Kaudella 2011–2012 Jalo teki TuTossa 45 ottelussa tehot 5+30 ja oli joukkueensa paras syöttäjä ja neljänneksi paras pistemies. Hän sijoittui koko Mestiksen syöttöpörssissä kolmanneksi. Kaudeksi 2012–2013 Jalo siirtyi vuoden mittaisella sopimuksella Vaasan Sportiin. Hän voitti tehoilla 7+34=41 koko Mestiksen syöttöpörssin, oli Sportin toiseksi paras pistemies Tomi Pekkalan jälkeen ja sijoittui sarjan pistepörssissä seitsemänneksi. Jalo palkittiin myös sarjan herrasmiespelaajana Waltteri Immonen -palkinnolla. Hän oli kauden aikana myös puolentoista kuukauden ajan poissa marraskuussa 2012 tulleen sormimurtuman vuoksi.

Kaudeksi 2013–2014 Jalo siirtyi vuoden mittaisella sopimuksella Mikkelin Jukureiden riveihin. Hän teki Mestiksen yhden kauden piste-ennätyksensä tehoilla 6+45=51, joilla Jalo voitti sarjan syöttöpörssin, oli Jukureiden paras pistemies ja sijoittui Mestiksen pistepörssissä yhdeksänneksi. Kevään 2014 pudotuspeleissä hän oli tehoilla 2+11=13 joukkueen paras syöttäjä ja jakoi Jukureiden sisäisen pistepörssin voiton Pentti Nöyräsen ja Niko Laakkosen kanssa. Jalo voitti kauden päätteeksi Mestis-hopeaa.

Jalo siirtyi kaudeksi 2014–2015 1+1-vuotisella sopimuksella SM-liigaan ja Hämeenlinnan Pallokerhon riveihin. Hän ei kuitenkaan ollut tyytyväinen saamaansa rooliin ja Jalon sopimus purettiin yhteisymmärryksessä marraskuussa 2014. Noin puolitoista viikkoa myöhemmin Jalo palasi loppukauden kattaneella sopimuksella TuToon. Hän oli kevään 2015 pudotuspeleissä joukkueen paras pistemies ja syöttäjä tehoilla 1+11=12.

Jalo oli pitkään pelaamatta seuraavalla kaudella 2015–2016, kunnes hän siirtyi siirtotakarajalla helmikuussa 2016 loppukaudeksi II-divisioonajoukkue Kuusamon Pallo-Karhuihin vahvistamaan joukkuetta putoamiskarsintoihin. Joukkuetta vahvistivat myös kaksi muutakin SM-liigassa kiekkoilutta pelaajaa: Vesa Kulmala ja Jesse Uronen. PaKa kohtasi karsinnoissa Nivala Cowboysin ja joukkue onnistui säilyttämään sarjapaikkansa otteluvoitoin 2–0.

Maajoukkueura
Jalo on pelannut kymmenen poikien maaottelua. Hän on toiminut alle 16-vuotiaiden maajoukkueen kapteenina.

Tilastot

Lähteet

Viitteet

Suomalaiset jääkiekkoilijat
Vuonna 1989 syntyneet
Elävät henkilöt